Μάριος Αγγελόπουλος

Ο Μάριος Αγγελόπουλος, του Κωνσταντίνου (Αλεξάνδρεια, Αύγουστος 1909 - Αθήνα, 22 Νοεμβρίου 1995) ήταν πολυτάλαντος Έλληνας καλλιτέχνης, ζωγράφος, σκιτσογράφος, σκηνογράφος, σκηνοθέτης και ενδυματολόγος του θεάτρου και του κινηματογράφου, λογοτέχνης και ποιητής, καθώς επίσης γνωστός φιλοτελιστής και δημοτικός σύμβουλος του δήμου Αθηναίων.

Βιογραφικά στοιχεία
Γεννήθηκε στην Αλεξάνδρεια της Αιγύπτου τον Αύγουστο του 1909. Έκανε ελεύθερες σπουδές με τον Μομίρ Κορονόβιτς και αργότερα με τον Π. Βυζάντιο καθώς και σε καλλιτεχνικό ατελιέ στο Λονδίνο και το Παρίσι. Άρχισε την επαγγελματική του σταδιοδρομία ως μόνιμος σκιτσογράφος στη κυριακάτικη έκδοση της εφημερίδας "Ελεύθερο Βήμα". Στη συνέχεια ασχολήθηκε με τη σκηνοθεσία του θεάτρου όπου και σκηνοθέτησε το «Χαίρε Νύμφη» του Γρ. Ξενόπουλου καθώς και το «Les dessous de la robe» των Βεμπέρ και Ματίς, (στον θίασο Αλίκης – Μουσούρη – Νέζερ – Γαβριηλίδη 1934). Μετά απ΄ αυτό άρχισε μια ταχύτατη εξέλιξη συνεργαζόμενος με όλους τους θιάσους της Αθήνας στα κρατικά και ελεύθερα θέατρα της Ελλάδας.
 
Πριν τον Β' Παγκόσμιο Πόλεμο, ανέβασε τον Άμλετ στο θέατρο Όλντ Βικ του Λονδίνου με τον Λώρενς Ολίβιε, ενώ το 1937 ανέλαβε τη διεύθυνση των τεχνικών εργαστηρίων του θεάτρου Ρεξ της Μαρίκας Κοτοπούλη. Δημιούργησε τα σκηνικά και κοστούμια για 420 περίπου θεατρικά έργα πρόζας, επιθεώρησης, μελοδράματος και όπερας σε όλα τα κρατικά και ελεύθερα θέατρα στην Ελλάδα και στην Ευρώπη, μεταξύ των οποίων το Open Air του Λονδίνου, την Arena di Verona, το Ηρώδειο, το Plaza της Μαδρίτης κ.ά. Παράλληλα σκηνογράφησε κινηματογραφικές ταινίες στην Ελλάδα, την Αγγλία και τη Γαλλία. Οι σκηνογραφίες του υπολογίζονται σε 6.000 και οι ενδυματολογικές εργασίες (κοστούμια) σε δεκαπλάσιες των σκηνογραφιών του. 

Ως σκηνογράφος και ενδυματολόγος εργάσθηκε επίσης σε Γαλλία, Γερμανία, Ιταλία, Γιουγκοσλαβία, Τουρκία, Αίγυπτο και Κύπρο. Επί μια δεκαετία συνεργάστηκε με τον Κώστα Μουσούρη (1952-1962), σε πλείστα έργα όπως στα «Το ημερολόγιο της Άννας Φρανκ», «Σκηνές του δρόμου», «Πρόσκληση στον Πύργο», καθώς επίσης με την Εθνική Λυρική Σκηνή στα έργα «Αΐντα»,  «Κάρμεν» κ.ά., στο Φεστιβάλ Αθηνών, όπως επίσης στον αγγλικό και ελληνικό κινηματογράφο.

Συμμετείχε σε πολλές Πανελλήνιες καλλιτεχνικές εκθέσεις, τόσο σκηνογραφίας, όσο και ζωγραφικής, αλλά και στις Διεθνείς εκθέσεις σκηνογραφίας του Όσλο το 1954, του Τόκιο το 1956 και των Αθηνών το 1962. Το 1963 έλαβε μέρος στην πρώτη Παγκόσμια έκθεση σκηνογραφίας στη Νάπολη ως μοναδικός εκπρόσωπος της Ελλάδας, μετά από πρόσκληση της ιταλικής κυβέρνησης. Έχει επιμεληθεί τη διακόσμηση πολλών κινηματογραφικών αιθουσών, ξενοδοχείων, καταστημάτων και οικιών στην Αθήνα, την Κύπρο και το Λονδίνο.

Ο Μάριος Αγγελόπουλος ασχολήθηκε επίσης και με τη λογοτεχνία και την ποίηση. Έγραψε τα θεατρικά έργα «Βαβέλ», «Αχαλίνωτη λευτεριά», ποιήματα, ενώ μετέφρασε ποιήματα του Λόρκα. Επίσης εξέδωσε λεύκωμα με χαρακτικά του τοποθεσιών της Αθήνας, κ.ά.

Συλλέκτης ολυμπιακών γραμματοσήμων, λάμβανε μέρος από το 1971 σε πολλές φιλοτελικές εκθέσεις στην Ελλάδα και το εξωτερικό με θέμα την «Ιστορία των Ολυμπιακών Αγώνων». Ήταν ακόμη ο ιδρυτής και πρώτος πρόεδρος της Ένωσης Φιλοτελιστών Εκθετών το 1977. 

Υπήρξε δημοτικός σύμβουλος του δήμου Αθηναίων από το 1964 μέχρι το 1967 όπου και συνέχισε μετά το 1974. Υπήρξε επίσης μέλος του Επιμελητηρίου Εικαστικών Τεχνών Ελλάδος (ΕΕΤΕ), του  Καλλιτεχνικού Επαγγελματικού Επιμελητηρίου Ελλάδος, του Σωματείου Τεχνικών Θεάτρου Ελλάδος, της Παγκόσμιας Ένωσης Τεχνικών του Θεάτρου, καθώς και πολλών φιλοτελικών εταιριών της Ελλάδας και εξωτερικού με μια πλούσια και αξιοθαύμαστη συλλογή γραμματοσήμων. Τιμήθηκε με έπαθλο του Γρηγορίου Ξενόπουλου το 1954, με μετάλλιο Γραμμάτων – Τεχνών και Επιστημών του Παρισιού το 1966 και το 1983, Ιππότης του αυτού μεταλλίου.

Μιλούσε επίσης αραβικά, γαλλικά, γερμανικά, αγγλικά και ιταλικά και ήταν μόνιμος κάτοικος Αθηνών. Πέθανε σε ηλικία 86 ετών στις 22 Νοεμβρίου του 1995.

Θεατρικές παραστάσεις 
Κατάλογος ελληνικών θεατρικών παραστάσεων στις οποίες ο Αγγελόπουλος εργάστηκε ως σκηνογράφος και ενδυματολόγος

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου.

Πηγές
"Who's Who 1979" σελ.14
Π.Δ.Καγκελάρη, Λεξικό Ελλήνων Φιλοτελιστών, Αθήνα 1982, σελ.19-20
Π.Δ.Καγκελάρη, Αναζητήσεις στη Σύγχρονη Ελληνική Ζωγραφική - Η Συλλογή Καγκελάρη, Αθήνα 1999, τόμ.2, σελ.14-15 και 124
"Περιοδική Βιογραφική Ιστορία και Εγκυκλοπαιδεία των Εικαστικών Τεχνών", Περιοδικό "ΕΙ", τ. 8 1994 (Αγγελόπουλος, Μάριος ένθετο, σ. 24)

Εξωτερικοί σύνδεσμοι
Έφυγε ο ζωγράφος και σκηνογράφος Μάριος Αγγελόπουλος, Μακεδονία
Τα σκηνικά των έργων που παίζονται στο "Εθνικό" και της "Αλίκης", κριτική του Μάριου Αγγελόπουλου, αρχείο Εθνικού Θεάτρου
Σύγχρονη Ελληνική Ζωγραφική - Η Συλλογή Καγκελάρη Μάριος Αγγελόπουλος (1909-1995)
Συλλογή στη Δημοτική Πινακοθήκη Λάρισας
Η σκηνογραφία στην Ελλάδα του μεσοπολέμου
Ελληνικό Ίδρυμα Πολιτισμού - Ηλεκτρονική βάση βιβλιογραφικών δεδομένων 

Έλληνες γελοιογράφοι
Έλληνες ζωγράφοι
Έλληνες θεατρικοί συγγραφείς
Νεοέλληνες ποιητές
Έλληνες σκηνογράφοι
Έλληνες σκηνοθέτες